Η οδηγία αποσκοπεί στη διευκόλυνση και την προώθηση της εγκατάστασης υψίρρυθμων δικτύων ηλεκτρονικών επικοινωνιών (ECN) (ήτοι ταχειών ευρυζωνικών συνδέσεων στο διαδίκτυο με ταχύτητες άνω των 30 Mbps) στην ΕΕ. Το μείζον εμπόδιο είναι οικονομικής φύσεως, καθώς το κόστος για την εγκατάσταση υλικών υποδομών ανέρχεται έως και στο 80% του συνολικού κόστους (π.χ. εκσκαφή δρόμων για εγκατάσταση ευρυζωνικής σύνδεσης με οπτικές ίνες). Γενικώς, προσφέρονται τέσσερις προσεγγίσεις: η προώθηση της περαιτέρω χρήσης της υφιστάμενης υλικής υποδομής· η δημιουργία όρων για τον συντονισμό των τεχνικών έργων και την αποτελεσματικότερη εγκατάσταση νέας υλικής υποδομής· ο εξοπλισμός των νεόδμητων κτιρίων και όσων έχουν υποστεί μείζονα ανακαίνιση με υλική υποδομή και ο εξορθολογισμός των διαδικασιών αδειοδότησης για τεχνικά έργα. Οι βασικοί πυλώνες της οδηγίας είναι οι εξής: 1. Πρόσβαση σε υπάρχουσα υλική υποδομή Οι χώρες της ΕΕ πρέπει να μεριμνούν ώστε οι φορείς εκμετάλλευσης δικτύου* (στον τομέα των τηλεπικοινωνιών, καθώς και στους τομείς ενέργειας, μεταφορών και ύδρευσης) να παρέχουν στους φορείς εκμετάλλευσης τηλεπικοινωνιών πρόσβαση στην υλική τους υποδομή. Οι φορείς εκμετάλλευσης δικτύου υποχρεούνται να παρέχουν πρόσβαση στην υλική τους υποδομή υπό εύλογους όρους, συμπεριλαμβανομένης της τιμής. 2. Συντονισμός τεχνικών έργων Οι χώρες της ΕΕ πρέπει να μεριμνούν ώστε οι φορείς εκμετάλλευσης δικτύου να διαπραγματεύονται συμφωνίες συντονισμού τεχνικών έργων με φορείς εκμετάλλευσης τηλεπικοινωνιών. Εάν το εν λόγω έργο χρηματοδοτείται από δημόσιους πόρους, οι φορείς εκμετάλλευσης δικτύου πρέπει να ικανοποιούν όλες τις εύλογες και έγκαιρες αιτήσεις συντονισμού εφόσον αυτό δεν συνεπάγεται επιπλέον κόστος και δεν εμποδίζει τον έλεγχο του συντονισμού. Αυτό σημαίνει ότι οι επιπλέον δαπάνες που συνεπάγεται η συνεγκατάσταση πρέπει να ανακτώνται, ειδάλλως είναι δυνατή η απόρριψη της αίτησης. Για τη διαπραγμάτευση της συμφωνίας συντονισμού τεχνικών έργων, οι χώρες της ΕΕ απαιτούν από τους φορείς εκμετάλλευσης δικτύου να παρέχουν, κατόπιν αιτήσεως παρόχου δημόσιων δικτύων επικοινωνιών, ορισμένες ελάχιστες πληροφορίες όσον αφορά εν εξελίξει ή προγραμματισμένα τεχνικά έργα: (α) τοποθεσία και είδος των έργων· (β) στοιχεία του δικτύου τα οποία αφορούν τα έργα· (γ) προβλεπόμενη ημερομηνία έναρξης και διάρκεια των έργων και (δ) σημείο επαφής. 3. Διαφάνεια Προκειμένου να βελτιωθεί η διαδικασία εγκατάστασης, οι χώρες της ΕΕ πρέπει να μεριμνούν ώστε οι επιχειρήσεις που εγκαθιστούν δίκτυα ηλεκτρονικών επικοινωνιών να έχουν πρόσβαση σε στοιχειώδεις πληροφορίες σχετικά με την υπάρχουσα υλική υποδομή, στις οποίες περιλαμβάνονται τα εξής: η τοποθεσία και η όδευση, το είδος και η χρήση της υποδομής, το σημείο επαφής. Η παροχή των πληροφοριών αυτών θα διασφαλίζει ότι το κόστος αυτών των έργων θα διατηρηθεί στο ελάχιστο επίπεδο (για παράδειγμα, μέσω της πρόσβασης σε υφιστάμενη υλική υποδομή και μέσω του συντονισμού των έργων πολιτικού μηχανικού). Η πρόσβαση στις εν λόγω στοιχειώδεις πληροφορίες μπορεί να περιοριστεί για τους ακόλουθους λόγους: ασφάλεια και ακεραιότητα των δικτύων· εθνική ασφάλεια· δημόσια υγεία ή ασφάλεια και εμπιστευτικότητα ή επιχειρησιακό και εμπορικό απόρρητο. Αδειοδότηση Οι χώρες της ΕΕ πρέπει να μεριμνούν ώστε να διατίθενται όλες οι σχετικές πληροφορίες σχετικά με τους όρους και τις διαδικασίες αδειοδότησης των τεχνικών έργων που απαιτούνται για την εγκατάσταση δικτύων ηλεκτρονικών επικοινωνιών μέσω του ενιαίου σημείου πληροφόρησης. Οι χώρες της ΕΕ μπορούν να επιτρέπουν την ηλεκτρονική υποβολή των αιτήσεων χορήγησης αδειών. Οι αποφάσεις χορήγησης αδειών πρέπει να λαμβάνονται εντός τεσσάρων μηνών, και η απόρριψη κάθε αίτησης χορήγησης άδειας θα πρέπει να αιτιολογείται πλήρως. Κτίρια έτοιμα για εγκατάσταση υψίρρυθμων δικτύων Τα νέα κτίρια και τα κτίρια που έχουν υποστεί μείζονες ανακαινίσεις πρέπει να είναι εξοπλισμένα με υλική υποδομή (όπως οι μικροαγωγοί) ικανή να δεχθεί υψίρρυθμα δίκτυα ηλεκτρονικών επικοινωνιών. Οι κατασκευές πρέπει να έχουν σημείο πρόσβασης και να είναι ευκόλως προσβάσιμες από τους παρόχους δημόσιων δικτύων επικοινωνιών. Αυτό πρέπει να γίνεται με τεχνολογικά ουδέτερο τρόπο (δηλαδή, η υποδομή δεν πρέπει να απαιτεί ή να προϋποθέτει συγκεκριμένη τεχνολογία). Βεβαίως, προβλέπονται εξαιρέσεις (για παράδειγμα, στα μνημεία ή τις εξοχικές κατοικίες). Οι πάροχοι έχουν το δικαίωμα να προσεγγίσουν το σημείο πρόσβασης υπό δίκαιους και ισότιμους όρους. Εξωδικαστικές διαδικασίες Οι χώρες της ΕΕ πρέπει να θεσπίζουν εξωδικαστικές διαδικασίες για την έγκαιρη επίλυση των διαφορών που προκύπτουν από την εφαρμογή της οδηγίας. Κυρώσεις Οι χώρες της ΕΕ οφείλουν να θεσπίζουν κανόνες σχετικά με τις κυρώσεις σε περίπτωση μη συμμόρφωσης με τα εθνικά μέτρα που εκδίδονται κατ’ εφαρμογή της παρούσας οδηγίας. Οι προβλεπόμενες κυρώσεις είναι κατάλληλες, αποτελεσματικές, αναλογικές και αποτρεπτικές. Σύσταση σχετικά με την εργαλειοθήκη για την ενίσχυση της οικονομικής ανάκαμψης από την κρίση λόγω COVID-19 Τον Σεπτέμβριο του 2020 η Ευρωπαϊκή Επιτροπή εξέδωσε σύσταση η οποία παρέχει καθοδήγηση στις χώρες της ΕΕ προκειμένου να αναπτύξουν και να συμφωνήσουν, έως τις 30 Μαρτίου 2021, την εργαλειοθήκη κοινών βέλτιστων πρακτικών, με σκοπό τη διευκόλυνση της εγκατάστασης σταθερών και ασύρματων δικτύων πολύ υψηλής χωρητικότητας με την άρση των περιττών διοικητικών εμποδίων και με τη συντονισμένη εκχώρηση ραδιοφάσματος για τα δίκτυα πέμπτης γενιάς (5G) υπό ευνοϊκές για τις επενδύσεις συνθήκες, ιδίως για περιπτώσεις διασυνοριακής χρήσης στη βιομηχανία. Συνεπώς, οι χώρες της ΕΕ θα πρέπει να υποβάλουν χάρτη πορείας εφαρμογής (30 Απριλίου 2021) στην Επιτροπή και να υποβάλουν έκθεση σχετικά με την εφαρμογή της εργαλειοθήκης (30 Απριλίου 2022).